b'\n_START_ARTICLE_\nSigulda\n_START_SECTION_\nIstorija\n_START_PARAGRAPH_\n1207 m. kra\xc5\xa1t\xc4\x85 u\xc5\xbe\xc4\x97mus Kalavijuo\xc4\x8di\xc5\xb3 ordinui, Livonijos ordinas ir Rygos vyskupas Albertas pasidalijo \xc5\xbeemes. Strategin\xc4\x97se vietose ant Gaujos kranto abi konfrontuojan\xc4\x8dios j\xc4\x97gos apsaugai viena nuo kitos, taip pat nuo lyvi\xc5\xb3 ir lietuvi\xc5\xb3 u\xc5\xbepuolim\xc5\xb3 pasistat\xc4\x97 m\xc5\xabrines pilis, aplink kurias v\xc4\x97liau i\xc5\xa1augo gyvenviet\xc4\x97s Sigulda, Turaida ir Krimulda. Per daugyb\xc4\x99 kar\xc5\xb3 1226 m. pastatyta Siguldos pilis smarkiai nukent\xc4\x97jo, o po \xc5\xbdalgirio m\xc5\xab\xc5\xa1io neteko karin\xc4\x97s reik\xc5\xa1m\xc4\x97s. Livonijos karo (1558-1587 m.) metu pil\xc4\xaf dukart apipl\xc4\x97\xc5\xa1\xc4\x97 rus\xc5\xb3 kariuomen\xc4\x97. Livonijos ordino meistras Gothardas Ketleris, pab\xc5\xabg\xc4\x99s Rusijos caro Ivano IV, 1561 m. pasidav\xc4\x97 Lietuvos ir Lenkijos kariuomenei, kra\xc5\xa1tas atiteko Abiej\xc5\xb3 Taut\xc5\xb3 Respublikai. \xc5\xa0iaur\xc4\x97s karo (1600-1629 m.) metu pil\xc4\xaf sugriov\xc4\x97 kariaujan\xc4\x8di\xc5\xb3 pusi\xc5\xb3 artilerija._NEWLINE_1878-1881 m. pilies griuv\xc4\x97si\xc5\xb3 teritorijoje \xc5\xbeemi\xc5\xb3 valdytojas kunigaik\xc5\xa1tis Kropotkinas pasistat\xc4\x97 eklektinio stiliaus Nauj\xc4\x85j\xc4\x85 pil\xc4\xaf \xe2\x80\x93 gyvenam\xc4\x85j\xc4\xaf nam\xc4\x85 su administracin\xc4\x97mis patalpomis (meistras J. Mengelis). Joje nuo 1923 m. buvo ra\xc5\xa1ytoj\xc5\xb3 ir \xc5\xbeurnalist\xc5\xb3 namai. 1937 m. architektas Andris Birkans paauk\xc5\xa1tino bok\xc5\xa1t\xc4\x85._NEWLINE_1887 m. nutiesus Rygos-Valkos gele\xc5\xbeinkelio linij\xc4\x85 ir Rygos \xe2\x80\x93 Pskovo keli\xc4\x85, kra\xc5\xa1tas \xc4\x97m\xc4\x97 gars\xc4\x97ti kaip kurortas ir poilsiaviet\xc4\x97. Jame prad\xc4\x97jo savo vilas statyti Rusijos turtuoliai._NEWLINE_1483 m. buvusios ba\xc5\xbeny\xc4\x8dios vietoje pastatyta \xc5\xa0v. Bertulio ba\xc5\xbeny\xc4\x8dia, v\xc4\x97liau atitekusi evangelikams liuteronams.\n_START_SECTION_\nTurizmas ir sportas\n_START_PARAGRAPH_\nSigulda gars\xc4\x97ja \xc5\xbeiemos sporto baz\xc4\x97mis. Mieste yra Siguldos ledo trasa, greta, Gaujos sl\xc4\x97nyje \xe2\x80\x93 kelios slidin\xc4\x97jimo ir nusileidimo nuo kaln\xc5\xb3 trasos. Ledrogi\xc5\xb3 trasa pastatyta 1897 m. Siguldos pilies \xc5\xa1eimininko iniciatyva. Tada buvo nutiesta 900 metr\xc5\xb3 ilgio trasa su vienu vira\xc5\xbeu. Dabartin\xc4\x99 tras\xc4\x85 suprojektavo Leipcigo mokslinis sporto centras, o pastat\xc4\x97 Sarajevo firma \xe2\x80\x9eGraming\xe2\x80\x9c. Jos ilgis \xe2\x80\x93 1420 metr\xc5\xb3, yra 16 vira\xc5\xbe\xc5\xb3, auk\xc5\xa1\xc4\x8di\xc5\xb3 skirtumas \xe2\x80\x93 120 metr\xc5\xb3. Tarp keturioliktojo ir penkioliktojo vira\xc5\xbe\xc5\xb3 galima pasiekti 125 km/h greit\xc4\xaf._NEWLINE_Kartu su Stokholmu Sigulda buvo padavusi parai\xc5\xa1k\xc4\x85 (dalis rogu\xc4\x8di\xc5\xb3 rung\xc4\x8di\xc5\xb3) surengti 2026 m. \xc5\xbeiemos olimpines \xc5\xbeaidynes (TOK pasirinko Italijos miestus)._NEWLINE_Be to, Siguldoje galima pajodin\xc4\x97ti \xc5\xbeirgais, pa\xc5\xbeaisti mini golf\xc4\x85 ir k\xc4\x97gliais, nuotyki\xc5\xb3 parke \xe2\x80\x9eMi\xc5\xa1ko katinas\xe2\x80\x9c sudomins \xc4\xafvair\xc5\xabs tilteliai, prie med\xc5\xbei\xc5\xb3, augan\xc4\x8di\xc5\xb3 ant kalno \xc5\xa1lait\xc5\xb3 tvirtinami lynai laipiojimui ir s\xc5\xabpuokl\xc4\x97s. Aerodiume ant oro pagalv\xc4\x97s galima pabandyti pasijusti laisvai sklend\xc5\xbeian\xc4\x8diu para\xc5\xa1iutininku._NEWLINE_\xc4\xaesp\xc5\xabdingas k\xc4\x97limasis per Gaujos up\xc4\x99 1969 m. nutiestu lyno keliu. I\xc5\xa1 43 m auk\xc5\xa1tyje vir\xc5\xa1 up\xc4\x97s plaukian\xc4\x8dio vagon\xc4\x97lio atsiveria kontrastingas abiej\xc5\xb3 Gaujos krant\xc5\xb3 vaizdas, matosi \xc4\xafsp\xc5\xabdinga Turaidos pilis, Gaujos tiltas, Krimuldos dvaras ir bobsl\xc4\x97jaus trasa. Mieste ir jo apylink\xc4\x97se gausu gamtos ir istorijos paminkl\xc5\xb3: Siguldos pilis, Krimuldos pilis, Gutmanio ola, Viktoro ola, Velni\xc5\xb3 olos._NEWLINE_Veikia 3 sanatorijos ir turistin\xc4\x97 baz\xc4\x97. Siguldoje vyksta operos festivaliai.'